Reeksverkragter kry 22 keer lewenslange vonnisseŉ Reeksverkragter is Maandag in die Secunda-streekshof in Mpumalanga tot 22 keer lewenslange tronkstraf gevonnis. Brig. Selvy Mohlala, woordvoerder van die polisie, sê Bheki Khumalo (35) is die vonnis opgelê nadat hy skuldig bevind is op 21 aanklagte van verkragting, 17 aanklagte van ontvoering, vyf aanklagte van roof met verswarende omstandighede en moord. Khumalo is lewenslange tronkstraf opgelê vir die moord en 21 lewenslange vonnisse vir die verkragtings. Khumalo het ŉ verdere 170 jaar tronkstraf gekry vir die ontvoerings en 75 jaar vir roof met verswarende omstandighede. Hy is dus tot 22 keer lewenslange tronkstraf plus ŉ bykomende 245 jaar gevonnis. Die vonnisse sal nie gelyklopend uitgedien word nie. Mohlala sê Khumalo is op 7 Januarie 2011 in hegtenis geneem. Hy was sedert sy arrestasie in aanhouding en is na verskeie hofverskynings op 25 Maart vanjaar skuldig bevind op die aanklagte teen hom. Die hof het gehoor dat Khumalo sy slagoffers gelok het deur vir hulle werksonderhoude te beloof of hy het hulle daarvan beskuldig dat hulle ŉ kind wat hy winkel toe gestuur het beroof het. Hy het sy slagoffers met ŉ panga gedreig en hulle dan verkrag. Sy slagoffers was tussen 12 en 60 jaar oud. Landdros Victor Ball het tydens vonnisoplegging gesê daar was geen versagtende omstandighede nie. “Ons kan nie vergeet dat die stryd teen misdaad voortdurend is en dat dit bult na bult is om uit te klim nie. Jy was ŉ seksuele roofdier wat die gemeenskap tot jou arrestasie in 2011 geteister het. Dit is duidelik dat sulke misdade ŉ langdurige uitwerking het in die geheue van slagoffers. Jy het talle minderjariges se maagdelikheid en die menswaardigheid van die volwassenes wat jy verkrag het, gesteel.”